Működnek az új magyar zsebműholdak

2019. december 6-án magyar idő szerint 9:18-kor Új-Zélandról startolt a Rocketlab amerikai cég Electron típusú rakétája, fedélzetén két új magyar műholddal: a műegyetemi fejlesztésű 5x5x5 cm-es SMOG-P-vel és a magánfinanszírozású 5x5x10 cm-es ATL-1-gyel.

A hordozó rakéta egy japán nagyobb műholdat és 6 darab PocketQube osztályú (zseb-) műholdat állított 365 km-es alacsony Föld körüli pályára: az első tárolóban volt az ATL-1 (2 PQ), a FossaSat (1 PQ), a SMOG-P (1 PQ) és a TRSI (1 PQ), a második tárolóban 2 darab 3-PQ méretű (5x5x15 cm) UNICORN-2.

Az első jeleket egy japán rádióamatőr vette (JA0CAW) kb. 4 órával a felbocsátás után a SMOG-P-ről és az ATL-1-ről egyaránt (https://twitter.com/ja0caw); ezután a műholdak először magyar idő szerint 19:40-kor értek Magyarország fölé. Azóta 12 áthaladás történt, több, mint 991 vett adatcsomag bizonyítja, hogy a műholdjaink üzemszerűen működnek, több alkalommal vezéreltük is őket a földi állomásokról.

A műholdak fedélzeti hőmérséklete +15...+54 fok között mozog, a fedélzeti akkumulátorok töltöttségi szintje 85...100 % közötti. A SMOG-P a világ legkisebb teljes értékű működő műholdja: a többi, velünk együtt pályára állított zsebműhold eddig nem mutatott üzemszerű működésre utaló jeleket.

Budapest, 2019.12.09

dr. Dudás Levente
dudas.levente@hvt.bme.hu

Publikus anyagok itt:

http://gnd.bme.hu/
http://gnd.bme.hu/smog1
http://152.66.80.46/smog1